b'\n_START_ARTICLE_\nAlmindelig m\xc3\xa6lkeb\xc3\xb8tte\n_START_SECTION_\nBeskrivelse\n_START_PARAGRAPH_\nM\xc3\xa6lkeb\xc3\xb8tte er en to- eller fler\xc3\xa5rig urt, som danner en grundstillet roset af blade det f\xc3\xb8rste \xc3\xa5r. Bladene er elliptiske med dybe, h\xc3\xb8vlformede lapper og hel rand. Oversiden er friskgr\xc3\xb8n, mens undersiden er mat lysegr\xc3\xb8n._NEWLINE_Blomstringen sker normalt i april-maj, men gr\xc3\xa6ssede eller klippede planter kan blomstre helt frem til september. De gule, tungeformede blomster er samlet i en endestillet kurv, der sidder p\xc3\xa5 en opret, hul st\xc3\xa6ngel. Frugterne er en n\xc3\xb8d med paraplyformet fnok._NEWLINE_Rodnettet best\xc3\xa5r af en kort, lodret rodstok, en kraftig og dybtg\xc3\xa5ende p\xc3\xa6lerod med tynde sider\xc3\xb8dder. Den kraftige, n\xc3\xa6ringsrige rod og de mange flyvende fr\xc3\xb8 g\xc3\xb8r arten til et ofte set ukrudt._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,35 x 0,30 m (35 x 30 cm/\xc3\xa5r).\n_START_SECTION_\nVoksested\n_START_PARAGRAPH_\nPlanten er hjemmeh\xc3\xb8rende i Europa og Asien, men den er udbredt og naturaliseret i alle klodens tempererede egne. Den optr\xc3\xa6der p\xc3\xa5 udyrkede arealer, p\xc3\xa5 gr\xc3\xa6ssede marker, i haver og langs vejkanter \xe2\x80\x93 alts\xc3\xa5 overalt hvor der er en kort vegetation, som tillader planten at spire i lys.\n_START_SECTION_\nAnvendelse\n_START_PARAGRAPH_\nRoden kan anvendes som kaffeerstatning. Bladene kan anvendes som foder til mindre husdyr, og i salat, hvis bladene er unge, eller hvis de bleges som julesalat. M\xc3\xa6lkeb\xc3\xb8tte er rig p\xc3\xa5 A-vitamin, og er ogs\xc3\xa5 en god kilde til C-vitamin._NEWLINE_M\xc3\xa6lkeb\xc3\xb8ttens saft kan sm\xc3\xb8res p\xc3\xa5 f\xc3\xb8r eller efter ber\xc3\xb8ring af br\xc3\xa6nden\xc3\xa6lder, og fungerer som et let smertestillende middel.'